b'\n_START_ARTICLE_\nKaabu\n_START_SECTION_\nGeografija\n_START_PARAGRAPH_\nKaabu teritorija yra lygum\xc5\xb3 kra\xc5\xa1tas, padengtas retmi\xc5\xa1ki\xc5\xb3, kur mi\xc5\xa1kai mai\xc5\xa1osi su savana. Rytuose j\xc4\xaf supo auk\xc5\xa1tum\xc5\xb3 regionai Bambukas ir Futa D\xc5\xbealonas, \xc5\xa1iaur\xc4\x97je j\xc4\xaf supo D\xc5\xbeolofas, o pietuose\xc2\xa0\xe2\x80\x93 susu teritorijos. Vakarin\xc4\x97 Kaabu dalis (pakrant\xc4\x97) buvo etni\xc5\xa1kai labai mi\xc5\xa1ri\xc2\xa0\xe2\x80\x93 \xc4\x8dia gyveno d\xc5\xbeolai, mand\xc5\xbeakai, balantai, papeliai, biafarai, nalu.\n_START_SECTION_\nIstorija\n_START_PARAGRAPH_\nIki XIII a. regionas buvo gyvenamas vietos gen\xc4\x8di\xc5\xb3 ir ma\xc5\xbeai \xc5\xbeinoma kitoms civilizuotoms Afrikos valstyb\xc4\x97ms. Ta\xc4\x8diau apie 1230\xc2\xa0m. Malio imperijos generolas Tirmachanas Taor\xc4\x97 nukariavo \xc5\xa1\xc4\xaf kra\xc5\xa1t\xc4\x85 ir prijung\xc4\x97 prie Malio. Regione suformuota atskiras administracinis vienetas (tinkuru), kontroliuotas karinio valdytojo, tituluojamo faarim Kaabu._NEWLINE_Kaip ir kitose Malio imperijos teritorijose, \xc4\x8dia vyko masin\xc4\x97s manding\xc5\xb3 migracijos, o vietos gentys b\xc5\xabdavo asimiliuojamos, parduodamos kaip vergai transsacharin\xc4\x97s prekybos keliais. Regionas tapo vis reik\xc5\xa1mingesnis nuo XV a., stipr\xc4\x97jant Malio interesams paj\xc5\xabryje ir prasidedant prekybai su portugalais. Tai l\xc4\x97m\xc4\x97 dar labiau paspart\xc4\x97jus\xc4\xaf regiono gen\xc4\x8di\xc5\xb3 asimiliavim\xc4\x85, kuris iki galo nepavyko pakrant\xc4\x97je, mangrovais apaugusiose teritorijose._NEWLINE_XVI a. Malio imperija neteko daugyb\xc4\x97s savo vakarini\xc5\xb3 region\xc5\xb3. 1537\xc2\xa0m. Kaabu mandinkai, vadovaujami vietinio faarim Sami Koli, nepriklausomyb\xc4\x99 paskelb\xc4\x97 kaip atskira valstyb\xc4\x97. Valdovai \xc4\x97m\xc4\x97 tituluotis Kaabu Mansaba, o valstyb\xc4\x97s sostine tapo Kansala. Kaabu pati per\xc4\x97m\xc4\x97 prekyb\xc4\x85 su portugalais, pagrindine jos preke buvo vergai._NEWLINE_Nuo XVIII a. Kaabu klest\xc4\x97jimui \xc4\x97m\xc4\x97 grasinti keletas faktori\xc5\xb3. Viena, 1765\xc2\xa0m. portugalai paj\xc5\xabryje \xc4\xafk\xc5\xabr\xc4\x97 Bisau tvirtov\xc4\x99 ir pl\xc4\x97t\xc4\x97 savo \xc4\xaftak\xc4\x85 vakarin\xc4\x97se karalyst\xc4\x97s dalyse, atkirsdami j\xc4\x85 nuo prekybos. Antra, tai buvo stipr\xc4\x97jantis fulbi\xc5\xb3 d\xc5\xbeihadas rytuose. Futa Toro fulbiai ne kart\xc4\x85 nusiaub\xc4\x97 valstyb\xc4\x99. V\xc4\x97liau interesus \xc4\xaf region\xc4\x85 i\xc5\xa1rei\xc5\xa1k\xc4\x97 kita taokratin\xc4\x97 fulbi\xc5\xb3 valstyb\xc4\x97\xc2\xa0\xe2\x80\x93 Futa D\xc5\xbealonas, siekusi hegemonijos Senegambijoje. 1866\xc2\xa0m. Futa D\xc5\xbealono karvedys Alfa Jaja, suvienij\xc4\x99s paj\xc4\x97gas su Tukulero Umar Taliu, apsiaut\xc4\x97 Kaabu sostin\xc4\x99. 1867\xc2\xa0m. Kaabu valdovas Dianke Walli susprogdino Kansal\xc4\x85 kartu su jos gyventojais ir prie\xc5\xa1ais. Tai pabaig\xc4\x97 Kaabu valstyb\xc4\x97s egzistavim\xc4\x85, o region\xc4\x85 u\xc5\xbevald\xc4\x97 Futa D\xc5\xbealonas._NEWLINE_XX a. prad\xc5\xbeioje kontrol\xc4\x99 \xc4\x8dia per\xc4\x97m\xc4\x97 Portugalija, ir Kaabu regiono pagrindu susiformavo Portugalijos Gvin\xc4\x97ja. Dal\xc4\xaf regiono v\xc4\x97liau per\xc4\x97m\xc4\x97 Pranc\xc5\xabzija. Tai\xc2\xa0\xe2\x80\x93 Senegalo Kasamansas.'